REZOLUTË

PËR VLERËSIMIN E VEPRIMTARISË SË KËSHILLIT TË LARTË 
TË PROKURORISË PËR VITIN 2020
 
Kuvendi i Shqipërisë,
 Duke mbajtur parasysh rolin e Këshillit të Lartë të Prokurorisë në garantimin e pavarësisë, llogaridhënies, disiplinës, statusit dhe karrierës së prokurorëve të Republikës së Shqipërisë;
[bookmark: _GoBack]Duke nënvizuar rolin e Këshillit të Lartë të Prokurorisë në emërimin, vlerësimin, ngritjen në detyrë, transferimin dhe vendosjen e masave disiplinore, si dhe pezullimin e prokurorëve të të gjitha niveleve;
Duke mbajtur në konsideratë rolin e Këshillit të Lartë të Prokurorisë në miratimin e standardeve të etikës së prokurorëve dhe të rregullave të sjelljes së prokurorëve, si dhe për mbikëqyrjen e respektimit të tyre;
Duke nënvizuar rëndësinë e bashkëpunimit të Këshillit të Lartë të Prokurorisë me Shkollën e Magjistraturës për trajnimin vazhdues të prokurorëve dhe emërimin e prokurorëve pas diplomimit në Shkollën e Magjistraturës;
Duke nënvizuar rëndësinë e bashkëpunimit të Këshillit të Lartë të Prokurorisë me Inspektoratin e Lartë të Drejtësisë në vendosjen e masave disiplinore dhe procedimeve të tjera, sipas përcaktimeve ligjore, në funksion të rritjes së efikasitetit funksional për të dyja institucionet; 
	Duke mbajtur parasysh rëndësinë e rolit të Këshillit të Lartë të Prokurorisë për vlerësimin etik dhe profesional të prokurorit;
Duke mbajtur parasysh rëndësinë e informimit të publikut dhe Kuvendit për gjendjen e sistemit të prokurorisë;
Duke mbajtur në konsideratë nevojat për funksionimin eficient të sistemit të prokurorisë,
Vlerëson:
- Punën e Këshillit të Lartë të Prokurorisë për hartimin dhe miratimin e një serie aktesh nënligjore normative, me ndikim të përgjithshëm detyrues për të gjithë prokurorët, sipas përcaktimeve të ligjit nr. 115/2016, “Për organet e qeverisjes së sistemit të drejtësisë” dhe ligjeve të tjera të reformës në drejtësi;
- Veprimtarinë e Këshillit për plotësimin e vakumeve të krijuara në sistemin e drejtimit të prokurorive si pasojë e shkarkimit të drejtuesve të prokurorive gjatë procesit të rivlerësimit kalimtar;
- Punën e Këshillit të Lartë të Prokurorisë për rregullimin e disa aspekteve të veprimtarisë së prokurorëve, nëpërmjet miratimit të rregulloreve të ndryshme dhe vendimeve përkatëse;
- Punën e Këshillit të Lartë të Prokurorisë për vlerësimin e aftësive profesionale të subjekteve të rivlerësimit kalimtar dhe rëndësinë e kryerjes së këtij procesi në një kohë sa më të arsyeshme;
- Kontributin e dhënë nga Këshilli i Lartë i Prokurorisë nëpërmjet opinioneve dhe sugjerimeve në procesin e hartimit të legjislacionit dhe/ose përmirësimin e tij.
Bazuar në analizën e të dhënave të vitit 2020, të referuara në raportin e paraqitur nga Këshilli i Lartë i Prokurorisë, Kuvendi i Shqipërisë konstaton:
- Shqyrtimin dhe përmbylljen me vendimmarrje për një numër të konsiderueshëm çështjesh të rëndësishme, me karakter rregullator dhe normues, përfshirë aktet specifike, lidhur me kriteret dhe procedurat e transferimit të përkohshëm të prokurorëve, të ngritjes në detyrë në pozicionin e drejtuesit në prokuroritë e juridiksionit të përgjithshëm, të transferimit nëpërmjet procedurës së lëvizjes paralele etj.;
- Hartimin dhe miratimin e rregullores “Mbi organizimin dhe funksionimin e komisionit disiplinor dhe përcaktimin e procedurave të zhvillimit të procedimit disiplinor ndaj prokurorëve”;
- Verifikimin e pasurisë dhe figurës së kandidatëve për t’u pranuar në Programin e Formimit Fillestar të Shkollës së Magjistraturës;
- Miratimin e akteve nënligjore normative, në përmbushje të parashikimeve ligjore, për normimin, rregullimin dhe administrimin e karrierës së prokurorëve, si dhe veprimtarisë së KLP-së;
- Caktimin përkohësisht si drejtues të 19 prokurorëve në prokuroritë pranë Gjykatave të Shkallës së Parë dhe prokurorive të Apelit;
- Miratimin e 49 raporteve për aftësitë profesionale të subjekteve të rivlerësimit kalimtar prokurorë dhe vënien në dispozicion të KPK-së dhe ONM-së;
- Miratimin e 35 pozicioneve për prokurorë për t’u pranuar në programin fillestar të trajnimit në Shkollën e Magjistraturës për vitin akademik 2020 – 2021;
- Përmbylljen e procedurave sipas ligjit dhe emërimin e 12 prokurorëve të rinj, të cilët tashmë janë pjesë e sistemit prokurorial;
- Dhënien e kontributit në hartimin dhe përshtatjen e kurrikulave për programin mësimor, për Programin e Formimit Fillestar të kancelarëve të prokurorive;
- Dhënien e kontributit në hartimin dhe dërgimin e kontributit të katërt të raportit të Komisionit Evropian për Shqipërinë, për vitin 2020, në bashkëpunim me Ministrinë e Drejtësisë dhe Ministrinë për Evropën dhe Punët e Jashtme, në cilësinë e përfaqësuesit si pjesë të kapitullit 23, të “Gjyqësorit dhe të drejtat themelore”;
- Hartimin e Strategjisë së Komunikimit, me fokus përmirësimin e komunikimit me publikun dhe institucionet, si dhe realizimin e transparencës përmes publikimit të vendimeve dhe akteve të tjera në faqen zyrtare të institucionit.
Bazuar sa më sipër, Kuvendi i Shqipërisë nxit Këshillin e Lartë të Prokurorisë:
1. Të veprojë me ritme të shpejta për adresimin e zgjidhjeve të problematikave në sistemin e prokurorisë, veçanërisht në reduktimin e emërimeve të përkohshme.
2. Të bashkëpunojë me Prokurorin e Përgjithshëm me qëllim ndjekjen e zbatimit të udhëzimeve me karakter të përgjithshëm nga prokurorët e të gjitha niveleve.
3. Të vazhdojë t’i kushtojë rëndësi komunikimit me publikun për veprimtarinë e Këshillit të Lartë të Prokurorisë.
4. Të forcojë bashkëpunimin me organet e qeverisjes së sistemit të drejtësisë dhe institucionet e tjera shtetërore, në përputhje me parashikimet ligjore në fuqi, për të gjitha proceset që ndikojnë në zbatimin e duhur dhe efektiv të reformës në drejtësi.
5. Të informojë vazhdimisht Kuvendin e Shqipërisë për problematikat e hasura në sistemin e prokurorisë, duke rekomanduar edhe zgjidhjet përkatëse.
Kuvendi i Shqipërisë, për vitin 2021, kërkon nga Këshilli i Lartë i Prokurorisë:
1. Vijimin e procedurave për përzgjedhjen e prokurorëve të tjerë të Prokurorisë së Posaçme kundër Korrupsionit dhe Krimit të Organizuar, për të bërë të mundur plotësimin e vendeve të lira në këtë institucion, në zbatim të vendimit të Kuvendit nr. 6, datë 28.1.2021.
2. Në bashkëpunim me Këshillin e Lartë Gjyqësor, të miratohen rregullat e përbashkëta për bashkimin e procedimeve në rastin kur një gjyqtar dhe një prokuror janë përfshirë në të njëjtën shkelje. 
3. Forcimin e marrëdhënieve institucionale me Inspektoratin e Lartë të Drejtësisë, me qëllim trajtimin në afate të arsyeshme të procedimeve disiplinore për prokurorët.
4. Përfundimin dhe miratimin e raporteve për verifikimin e pasurisë dhe figurës së kancelarëve në detyrë në prokuroritë pranë gjykatave të juridiksionit të përgjithshëm.
5. Hartimin, miratimin dhe zbatimin e rregullave më të detajuara për formimin fillestar dhe atë vazhdues për nëpunësit e tjerë civilë të prokurorisë.
6. Hartimin dhe miratimin në një afat sa më të shkurtër të rregullores për vlerësimin e punës së prokurorëve.
7. Hartimin, miratimin dhe zbatimin e rregullores për pensionin e parakohshëm të prokurorëve, në mbështetje të pikës 4, të nenit 27, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë” .
8. Hartimin, miratimin dhe zbatimin e Rregullave (Kodit) për Etikën e prokurorëve.
9. Përgatitjen dhe miratimin e programit të përvitshëm për vlerësimin e veprimtarisë etike dhe profesionale të prokurorëve.
10.	Angazhimin në dhënien e deklaratave publike në mbrojtje të prokurorëve të veçantë, kur gjykohet se e drejta e tyre njerëzore rrezikohet të shkelet për shkak të kryerjes së detyrës ose kur kryerja e funksioneve të tyre ligjore po rrezikohet ose mund të rrezikohet si rezultat i veprimeve ose qëndrimeve të çdo subjekti publik ose privat.
11.	Vijimin e dhënies së opinioneve dhe vlerësimeve për përmirësimet ligjore, në përputhje me përcaktimet e nenit 187, të ligjit nr. 115/2016, “Për organet e qeverisjes së sistemit të drejtësisë”.
KRYETAR 
Gramoz Ruçi

Miratuar në datën 14.6.2021. 

